Broj: 711-I-786-P-193-21/22-21-17

Zagreb, 4. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave i vlastitih saznanja mogućeg sukoba interesa dužnosnika Zdravka Marića, potpredsjednika Vlade Republike Hrvatske i ministra financija,** na 162. sjednici, održanoj 4. ožujka 2022., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Zdravka Marića, potpredsjednika Vlade Republike Hrvatske i ministra financija neće se pokrenuti, jer iz zaprimljenog očitovanja i dokumentacije ne proizlazi da bi koristio ovlasti koje ima povodom obnašanja navedenih dužnosti i kao predsjednik Nadzornog obora Hrvatske banke za obnovu i razvitak po položaju, kako bi trgovačka društva koja su vlasnički i upravljački povezana s njegovim prijateljem Blažom Pavičićem, na čijoj je jahti dužnosnik boravio tijekom ljeta 2021., postigla materijalnu korist, zbog čega nije utvrđeno da bi u ovoj situaciji došlo do moguće povrede neke od odredbi ZSSI-a.**

Obrazloženje

U Povjerenstvu je dana 18. kolovoza 2021. pod brojem: 711-U-4391-P-193/21-01-3 zaprimljena neanonimna prijava mogućeg sukoba interesa podnesena protiv dužnosnika Zdravka Marića, potpredsjednika Vlade Republike Hrvatske i ministra financija**, povodom koje se vodi predmet** P-193/21.

U prijavi se u bitnome navodi da postoji mogućnost da je dužnosnik Zdravko Marić povrijedio odredbe ZSSI-a, s obzirom da je ljetovao na jahti svog prijatelja, te se s tim u vezi predlaže utvrditi sve relevantne okolnosti.

U „Jutarnjem listu“ je dana 18. kolovoza 2021. objavljen članak u kojem se navodi da je dužnosnik Zdravko Marić proveo nekoliko dana na jahti svog prijatelja Blaža Pavičića tijekom godišnjeg odmora. Blaž Pavičić je u medijima dao izjavu da je dugogodišnji prijatelj navedenog dužnosnika s kojim se ne druži samo ljeti, nego i tijekom godine, te da je Zdravko Marić s obitelji boravio na jahti u vlasništvu njegove obitelji. Također se navodi izjava Blaža Pavičića da poslovni subjekti kojima je vlasnik nisu nikada poslovali sa Hrvatskom bankom za obnovu i razvitak (u daljnjem tekstu: HBOR), niti imaju porezne dugove, odnosno obročne otplate prema državi po bilo kojoj osnovi.

U medijima je Blaž Pavičić doveden u vezu temeljem vlasništva te obavljanja upravljačke i nadzorne funkcije u sljedećim trgovačkim društvima: Projekt Dubrovnik d.o.o., CADUS NEKRETNINE d.o.o., Sensa Nekretnine d.o.o., Sensa Projekt d.o.o., M2 projekt d.o.o., ALMIS d.o.o., Robna Kuća RI d.o.o., AMEC OPSKRBA BRODOVA d.o.o., AMEC RIJEKATEKSTIL d.o.o., SECOND PROJEKT d.o.o., te AKTIVA d.o.o.

Također, u Povjerenstvu je dana 20. kolovoza 2021. pod brojem 711-U-4434-P-196/21-01-1 zaprimljena neanonimna prijava mogućeg sukoba interesa podnesena protiv dužnosnika Zdravka Marića, potpredsjednika Vlade Republike Hrvatske i ministra financija, **povodom koje je otvoren predmet** P-196/21, u kojoj se navodi da se, između ostalog, dodatno navodi trgovačko društvo Rijekakino d.o.o., kao poslovni subjekt povezan s navedenom osobom.

Nadalje, dužnosnik Zdravko Marić je Povjerenstvu podnio pisanu izjavu dana 18. kolovoza 2021. u kojoj navodi da je, imajući u vidu medijske napise kako je Povjerenstvo protiv njega otvorilo predmet, dio svog ljetovanja proveo na jahti „La Vida Loca I“ u vlasništvu obitelji njegova prijatelja Blaža Pavičića.

Povjerenstvo je zaključkom Broj: 711-I-1379-P-196/21-02-8 spojilo postupanje u predmetima P­-193/21 i P-196/21, te se povodom istih vodi jedan postupak P-193/21, s obzirom da se odnose na istog dužnosnika te na međusobno povezane okolnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. ZSSI-a propisano je da predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga je i dužnosnik Zdravko Marić povodom obnašanja dužnosti potpredsjednika Vlade Republike Hrvatske i ministra financija obvezan postupati sukladno odredbama ZSSI-a.

Povjerenstvo je u svrhu ocjene vjerodostojnosti i osnovanosti medijskih objava dopisom Broj: 711-I-1345-P-193/21-03-17 od 24. kolovoza 2021. zatražilo od redakcije „Jutarnjeg lista“ dostavu fotografija koje se odnose na navedeni članak te je izvršilo uvid u javno dostupne podatke sudskog registra kako bi utvrdilo u kojim poslovnim subjektima Blaž Pavičić u svojem vlasništvu ima poslovne udjele ili dionice, odnosno u kojima obavlja upravnu ili nadzornu funkciju u razdoblju od 22. siječnja 2016. do danas, odnosno od kada je Zdravko Marić zakonski obveznik.

Uvidom u podatke sudskog registra Trgovačkog suda u Rijeci utvrđeno je da je Blaž Pavičić imatelj udjela i direktor društva Projekt Dubrovnik d.o.o., OIB: 50991820778, direktor društva Sensa Nekretnine d.o.o., OIB: 13377890734, direktor društva Sensa Projekt d.o.o., OIB: 81905938748, imatelj udjela i direktor društva M2 projekt d.o.o., OIB: 78254515516, direktor društva ALMIS d.o.o., OIB: 76961927376, član Nadzornog odbora društva Robna Kuća RI d.o.o., OIB: 60375086749, direktor društva AMEC OPSKRBA BRODOVA d.o.o., OIB: 63486184874, direktor društva AMEC RIJEKATEKSTIL d.o.o., OIB: 67641553147, te da je navedeno društvo AMEC RIJEKATEKSTIL d.o.o. ujedno osnivač društava CADUS NEKRETNINE d.o.o., OIB: 49845140810, ALMIS d.o.o., Robna Kuća RI d.o.o. te dvaju društava SECOND PROJEKT d.o.o., OIB: 80010449170, i AKTIVA d.o.o., OIB: 94023859598, koja su u 2020. i 2017. brisana iz sudskog registra.

Njegov otac ……………, što je okolnost koja je utvrđena uvidom u podatke matičnih knjiga, imatelj je udjela u društvima Sensa Nekretnine d.o.o., Sensa Projekt d.o.o., AMEC OPSKRBA BRODOVA d.o.o. te AMEC RIJEKATEKSTIL d.o.o.

Nadalje, Povjerenstvo je dopisom Broj: 711-I-1346-P-193/21-04-17 od 24. kolovoza 2021. zatražilo očitovanje HBOR-a je li ista institucija u razdoblju od 22. siječnja 2016. do dana traženog očitovanja odobravala kredite ili stupala u drugi poslovni odnos s navedenim trgovačkim društvima Projekt Dubrovnik d.o.o., CADUS NEKRETNINE d.o.o., Sensa Nekretnine d.o.o., Sensa Projekt d.o.o., M2 projekt d.o.o., ALMIS d.o.o., Robna Kuća RI d.o.o., AMEC OPSKRBA BRODOVA d.o.o., AMEC RIJEKATEKSTIL d.o.o., SECOND PROJEKT d.o.o., te AKTIVA d.o.o., ako jest tko je o tome, u kojem postupku i na temelju čega odlučivao, kao i je li Nadzorni odbor HBOR-a odlučivao u tim postupcima, zajedno s dostavom dokumentacije koja se odnosi na sve donesene akte, uključujući odluke Nadzornog odbora HBOR-a te zapisnike sa sjednica Nadzornog odbora HBOR-a na kojima su usvojene, kao i sklopljene ugovore.

Dopisom Broj: 711-I-1347-P-193/21-05-17 od 24. kolovoza 2021. zatraženo je očitovanje od Carinske uprave Ministarstva financija je li Carinska uprava od 22. siječnja 2016. do danas poduzimala radnje kojima je navedenim trgovačkim društvima odobrila oprost, odgodu ili obročnu otplatu carinskog duga, ako jest na čiju inicijativu je došlo do navedenih radnji i koliko iznosi visina oproštene, odgođene, odnosno odobrene obročne otplate duga nekog od navedenih društava, zajedno s dostavom dokumentacije koja obuhvaća donesene odluke i sklopljene sporazume.

Istim je dopisom Carinska uprava pozvana navesti jesu li u odnosu na navedena trgovačka društva u predmetnom razdoblju vođeni prekršajni postupci zbog prekršajnog djela iz nadležnosti Carinske uprave protiv pravne osobe ili odgovorne osobe u pravnoj osobi, ako da jesu li i kako su navedeni prekršajni postupci okončani.

Dopisom Broj: 711-I-1348-P-193/21-06-17 od 24. kolovoza 2021. zatraženo je očitovanje od Porezne uprave Ministarstva financija je li Porezna uprava u razdoblju od 22. siječnja 2016. do danas poduzimala radnje kojima je navedenim trgovačkim društvima odobravala oprost, odgodu ili obročnu otplatu poreznog duga, ako jest na čiju inicijativu je došlo do navedenih radnji i koliko iznosi visina oproštenog, odgođenog, odnosno obročno otplaćenog poreznog duga nekog od navedenih društava, zajedno s dostavom dokumentacije koja obuhvaća donesene odluke i sklopljene sporazume.

Istim je dopisom Porezna uprava pozvana navesti jesu li u navedenom razdoblju utvrđene neplaćene dospjele porezne obveze kojeg od navedenih poslovnih subjekata, ako da jesu li iste podmirene, odnosno jesu li vođeni postupci prisilne naplate poreznih obveza i kako su okončani, a ako nisu vođeni takvi postupci tko je o tome i na čiju inicijativu odlučio.

Dopisom Povjerenstva Broj: 711-I-1349-P-193/21-07-17 od 24. kolovoza 2021. zatraženo je očitovanje od Ministarstva financija je li u razdoblju od 22. siječnja 2016. do danas isto stupalo u poslovni odnos s navedenim trgovačkim društvima, ako jest što je bio predmet poslovnih odnosa, tko ih je inicirao, te tko je i u kojem postupku odlučivao o njihovom nastanku, zajedno s dostavom dokumentacije koja obuhvaća donesene odluke i sklopljene ugovore.

Dnevnik „Jutarnji list“ očitovao se dopisom od 31. kolovoza 2021. u kojem se navodi da su fotografija dostupne na internetskoj stranici novina, navođenjem poveznice putem koje se istima može pristupiti.

Porezna uprava, Središnji ured, očitovao se dopisom, klasa: 410-01/21-01/1724, urbroj: 513-07-21-06-21-2 od 1. rujna 2021., kojeg je potpisao Božidar Kutleša, ravnatelj Porezne uprave, u kojem se navodi da je uvidom u Informacijski sustav Porezne uprave utvrđeno kako društvima Projekt Dubrovnik d.o.o., CADUS NEKRETNINE d.o.o., Sensa Nekretnine d.o.o., Sensa Projekt d.o.o., M2 projekt d.o.o., ALMIS d.o.o., Robna kuća Rl d.o.o., AMEC OPSKRBA BRODOVA d.o.o., AMEC RIJEKATEKSTIL d.o.o., SECOND PROJECT d.o.o. te AKTIVA d.o.o. u razdoblju od 22. siječnja 2016. do danas Porezna uprava nije odobrila oprost, odgodu ili obročnu otplatu poreznog duga.

Nadalje se navodi da su sljedećim društvima u razdoblju od 22. siječnja 2016. do danas izdane opomene: AMEC RIJEKATEKSTIL d.o.o. od strane Ureda za velike porezne obveznike, i to 5. svibnja 2019. godine za dospjelo dugovanje poreza na dodanu vrijednost u iznosu od 1.121.404,76 kn, koje je podmireno istoga dana, te 12. srpnja 2019. za dospjelo dugovanje poreza na promet nekretnina u iznosu od 1.172.072,85 kn, koje je u cijelosti podmireno 15. srpnja 2019., CADUS NEKRETNINE d.o.o. od strane Područnog ureda Rijeka 26. travnja 2019. za dospjelo dugovanje poreza na dodanu vrijednost u ukupnom iznosu od 2.009,32 kn, koje je u cijelosti podmireno 6. svibnja 2019., AKTIVA d.o.o. od strane Područnog ureda Rijeka 23. ožujka 2017. za dospjelo dugovanje poreza na dobit u ukupnom iznosu od 6.119,22 kn, koje je stornirano, jer u prijavi poreza na dobit za 2016. godinu nije iskazana obveza poreza na dobit, Sensa Nekretnine d.o.o., od Područnog ureda Zagreb osam opomena, i to 28. kolovoza 2020. u ukupnom iznosu od 868.311,24 kn, 28 rujna 2020. u ukupnom iznosu od 868.269,24 kn, 14. listopada 2020. u ukupnom iznosu od 868.269,24 kn, 12. studenog 2020. u ukupnom iznosu od 871.762,48 kn, 18. siječnja 2021. u ukupnom iznosu od 881.112,46 kn, 12. travnja 2021. u ukupnom iznosu od 337.896,26 kn, 11. lipnja 2021. u ukupnom iznosu od 118.601,57 kn te 6. kolovoza 2021. godine u ukupnom iznosu od 146.383,09 kn, koja su dugovanja u cijelosti podmirena.

Zaključno se u dopisu navodi da Porezna uprava nije pokretala postupke prisilne naplate niti nad jednim od navedenih trgovačkih društava, jer su sva dugovanja koja su bila predmetom opomene podmirena, te da niti jedno od društava na dan dopisa nema dospjelih nepodmirenih dugovanja poreznih obveza.

HBOR se očitovao dopisom, urbroj: DO-21-36 od 1. rujna 2021., kojeg je potpisala Tamara Perko, predsjednica Uprave, u kojem se navodi da u razdoblju od 22. siječnja 2016. do danas niti jedno od navedenih trgovačkih društava nije podnijelo zahtjev za kreditiranjem, kao niti zahtjev za uspostavom bilo kojeg drugog poslovnog odnosa s HBOR-om.

Nadalje se navodi da HBOR s pojedinim poslovnim bankama ima uspostavljene poslovne odnose temeljem ugovora o poslovnoj suradnji na programima kreditiranja, a temeljem kojih odobrava kredite poslovnim bankama za pojedine krajnje korisnike sukladno zahtjevima poslovnih banaka, slijedom čega HBOR nije u izravnom odnosu s krajnjim korisnikom kredita, već ulazi u poslovni odnos isključivo s poslovnom bankom koja je korisnik kredita HBOR-a i kojoj se sa zahtjevom za kreditiranjem obraća krajnji korisnik.

Također se iznosi da je na zahtjev PARTNER BANKE d.d. Zagreb, odlukom Uprave HBOR-a od 14. studenog 2007., navedenoj poslovnoj banci odobren kredit po programu „Malo i srednje poduzetništvo“ u iznosu 417.323,81 EUR-a za krajnjeg korisnika A.M.E.C. d.o.o., povodom zahtjeva za kredit podnesenog istoj banci. Navodi se da je tijekom 2015. došlo do statutarnih promjena predmetnog društva na način da je krajnji korisnik kredita društvo A.M.E.C. d.o.o. pripojeno društvu AMEC RIJEKATEKSTIL d.o.o., nakon čega je isto podnijelo zahtjev za izmjenom krajnjeg korisnika kredita prema PARTNER BANCI d.d., koja je 14. ožujka 2016. uputila HBOR-u zahtjev za izmjenu krajnjeg korisnika kredita, što je prihvatio Kreditni odbor HBOR-a dana 11. svibnja 2016. godine te ga uputio Upravi HBOR-a na odlučivanje.

Uprava HBOR-a je 17. svibnja 2016. donijela odluku kojom se odobrava promjena krajnjeg korisnika kredita te je 19. svibnja 2016. HBOR s Partner bankom d.d. zaključio dodatak Ugovoru o kreditu br. 2200-883/07, temeljem kojeg je krajnji korisnik kredita postalo društvo AMEC RIJEKATEKSTIL d.o.o. Navodi se da je predmetni kredit od strane Partner banke d.d. uredno otplaćen 3. kolovoza 2018. te da Nadzorni odbor HBOR-a nije odlučivao u ovom predmetu.

Očitovanju HBOR-a priložena je zapisnik sa sjednice Kreditnog odbora HBOR-a od 11. svibnja 2016. na kojoj nije sudjelovao dužnosnik Zdravko Marić, jer nije ni član ovoga tijela, a na kojoj se prihvaća zahtjev za izmjenu krajnjeg korisnika kredita /trgovačko društvo AMEC RIJEKATEKSTIL d.o.o.), te odluka Uprave HBOR-a od 17. svibnja 2016. kojom se odobrava promjena krajnjeg korisnika kredita.

Carinska uprava Ministarstva financija očitovala se dopisom, klasa: 415-02/21-01/18, urbroj: 513-02-1480/8-21-6 od 29. rujna 2021., kojeg je potpisao Mario Demirović, ravnatelj Carinske uprave, u kojem se navodi da Carinska uprava nije odobrila oprost, odgodu ili obročnu otplatu duga navedenim trgovačkim društvima u navedenom razdoblju.

Navodi se da su pokrenuti prekršajni postupci izdavanjem prekršajnih naloga za društvo AMEC RIJEKATEKSTIL d.o.o. i odgovorne osobe, i to od 11. siječnja 2017. od strane Službe za nadzor Carinskog ureda Rijeka za prekršaj iz Zakona o autorskom pravu i srodnim pravima („Narodne novine" br. 167/03. i 127/14), kojim je izrečena novčana kazna pravnoj osobi i odgovornoj osobi, te utvrđeni troškovi postupka, koji su podmireni pravovremeno uplatom 2/3 iznosa izrečene kazne, od 29. ožujka 2017. od strane Službe za nadzor Carinskog ureda Rijeka za prekršaj iz Zakona o autorskom pravu i srodnim pravima, kojim je izrečena novčana kazna pravnoj osobi i odgovornoj osobi te troškovi postupka, na što je izjavljen prigovor te je presudom Prekršajnog suda u Rijeci iz 2018. pravna i odgovorna osoba u pravnoj osobi oslobođena optužbe da je počinila predmetni prekršaj, od 3. svibnja 2017. od strane Službe za robno granične procedure Škrljevo Carinskog ureda Rijeka za prekršaj iz Zakona o provedbi carinskog zakonodavstva Europske unije(„Narodne novine" br. 40/16.), kojim je izrečena novčana kazna od pravnoj osobi i odgovornoj osobi, te troškovi postupka, koji su podmireni pravovremeno uplatom 2/3 iznosa izrečene kazne, te od 30. svibnja 2017. od Službe za robno granične procedure Luka Rijeka Carinskog ureda Rijeka za prekršaj iz Zakona o provedbi carinskog zakonodavstva Europske unije, kojim je izrečena novčana kazna od pravnoj osobi i novčana kazna i odgovornoj osobi, te troškovi postupka, koji su podmireni pravovremeno uplatom 2/3 iznosa izrečene kazne.

Navedeni prekršajni nalozi priloženi su uz očitovanje Carinske uprave.

Ministarstvo financija očitovalo se dopisom, klasa: 032-01/21-01/23, urbroj: 513-03-01-21-10 od 12. listopada 2021., kojeg je potpisao Zdravko Zrinušić, državni tajnik, u kojem se navodi da prema očitovanjima uprava u sastavu Ministarstva – uži dio, u predmetnom razdoblju nije bilo poslovnih odnosa s navedenim trgovačkim društvima.

Naknadim uvidom u podatke sudskog registra Trgovačkog suda u Rijeci, utvrđeno je da je AMEC RIJEKATEKSTIL d.o.o. bio osnivač trgovačkog društva RIJEKAKINO d.o.o., OIB: 03216486036, koje je brisano iz sudskog registra rješenjem iz 2019. godine.

Povjerenstvo je dopisom Broj: 711-I-1922-P-193/21-13-17 od 12. studenoga 2021. zatražilo od Porezne uprave Ministarstva financija očitovanje je li u razdoblju od 22. siječnja 2016. do danas poduzimala radnje kojima je trgovačkom društvu RIJEKAKINO d.o.o., odobravala oprost, odgodu ili obročnu otplatu poreznog duga, ako jest na čiju inicijativu je došlo do navedenih radnji i koliko iznosi visina oproštenog, odgođenog, odnosno obročno otplaćenog poreznog duga navedenog društva, zajedno s dostavom dokumentacije koja obuhvaća donesene odluke i sklopljene sporazume. Istim je dopisom zatraženo jesu li u navedenom razdoblju utvrđene neplaćene dospjele porezne obveze navedenog poslovnog subjekta, ako da jesu li iste podmirene, odnosno jesu li vođeni postupci prisilne naplate poreznih obveza i kako su okončani, a ako nisu vođeni takvi postupci tko je o tome i na čiju inicijativu odlučio.

Dopisom Broj: Broj: 711-I-1923-P-193/21-14-17 od 12. studenoga 2021. zatraženo je očitovanje od Ministarstva financija je li u razdoblju od 22. siječnja 2016. do danas isto stupalo u poslovni odnos s trgovačkim društvom RIJEKAKINO d.o.o, ako jest što je bio predmet poslovnog odnosa, tko ga je inicirao, te tko je i u kojem postupku odlučivao o njegovom nastanku, zajedno s dostavom dokumentacije koja obuhvaća donesene odluke i sklopljene ugovore.

Dopisom Broj: Broj: 711-I-1924-P-193/21-15-17 od 12. studenoga 2021. zatraženo je očitovanje od HBOR-a je li u razdoblju od 22. siječnja 2016. do danas odobravao kredite ili stupao u drugi poslovni odnos s trgovačkim društvom RIJEKAKINO d.o.o., ako jest tko je o tome, u kojem postupku i na temelju čega odlučivao, kao i je li Nadzorni odbor HBOR-a odlučivao u tim postupcima, zajedno s dostavom dokumentacije koja se odnosi na sve donesene akte, uključujući odluke Nadzornog odbora HBOR-a te zapisnike sa sjednica Nadzornog odbora HBOR-a na kojima su usvojene, kao i sklopljene ugovore.

Dopisom Broj: Broj: 711-I-1925-P-193/21-16-17 od 12. studenoga 2021. zatraženo je od Carinske uprave Ministarstva financija očitovanje je li Carinska uprava od 22. siječnja 2016. do danas poduzimala radnje kojima je trgovačkom društvu RIJEKAKINO d.o.o., odobrila oprost, odgodu ili obročnu otplatu carinskog duga, ako jest na čiju inicijativu je došlo do navedenih radnji i koliko iznosi visina oproštene, odgođene, odnosno odobrene obročne otplate duga navedenog trgovačkog društva, zajedno s dostavom dokumentacije koja obuhvaća donesene odluke i sklopljene sporazume. Istim je dopisom Carinska uprava pozvana navesti jesu li u odnosu na navedeno trgovačko društvo u predmetnom razdoblju vođeni prekršajni postupci zbog prekršajnog djela iz nadležnosti Carinske uprave protiv pravne osobe ili odgovorne osobe u pravnoj osobi, ako da jesu li i kako su navedeni prekršajni postupci okončani.

HBOR se očitovao dopisom, klasa: OIU-IO/18-09, urbroj: DO-21-37 od 29. studenoga 2022., kojeg je potpisala Tamara Perko, predsjednica Uprave, u kojem se navodi da HBOR nije u predmetnom razdoblju odobravao kredite trgovačkom društvu RIJEKAKINO d.o.o.

Carinska uprava Ministarstva financija očitovala se dopisom klasa: 415-02/21-01/33, urbroj: 513-02-1480/6-21-10 od 30. studenoga 2021., kojeg je potpisao Mario Demirović, ravnatelj Carinske uprave, u kojem se navodi da Carinska uprava nije odobrila oprost, odgodu ili obročnu otplatu duga navedenom trgovačkom društvu u navedenom razdoblju.

Porezna uprava Ministarstva financija očitovala se dopisom klasa: 410-01/21-01/2852, urbroj: 513-07-21-06-21-2 od 29. studenoga 2021., kojeg je potpisao Božidar Kutleša, ravnatelj Porezne uprave, u kojem se ističe da je uvidom u Informacijski sustav Porezne uprave utvrđeno kako trgovačkom društvu RIJEKAKINO d.o.o. u razdoblju od 22. siječnja 2016. godine do danas Porezna uprava nije odobrila oprost, odgodu ili obročnu otplatu poreznog duga, te da je isto u razdoblju od 22. siječnja 2016. godine do kraja 2018. redovito podmirivalo dospjele porezne obveze, dok je u 2019. godini imalo dospjeli nepodmireni dug u iznosu od 3.280,45 kn.

Nadalje se navodi da je temeljem prijedloga Financijske agencije, Trgovački sud u Rijeci donio rješenje 26. srpnja 2019. godine kojim se otvara i zaključuje stečajni postupak nad dužnikom RIJEKAKINO d.o.o. Također se iznosi da je temeljem prijedloga vjerovnika AMEC RIJEKATEKSTIL d.o.o., Trgovački sud u Rijeci dana 16. siječnja 2020. donio rješenje o nastavku stečajnog postupka te pozvao vjerovnike da prijave svoja potraživanja, u kojem je stečajnom postupku Porezna uprava prijavila tražbinu u iznosu od 3.280,45 kn, ista nije bila osporena od strane stečajnog upravitelja niti od drugih vjerovnika, te je ovo potraživanje podmireno od strane treće osobe, slijedom čega Porezna uprava više nije vjerovnik u istom stečajnom postupku.

Ministarstvo financija očitovalo se dopisom, klasa: 032-01/21-01/23, urbroj: 513-03-01-22-20 od 31. siječnja 2022., kojeg je potpisao Zdravko Zrinušić, državni tajnik, u kojem se navodi da Ministarstvo nije stupalo u poslovni odnos s navedenim trgovačkim društvom u predmetnom razdoblju.

Člankom 4. stavkom 2. ZSSI-a propisano je da su članovi obitelji dužnosnika u smislu tog Zakona, između ostalog, njegovi srodnici po krvi u uspravnoj lozi. Člankom 4. stavkom 5. ZSSI-a propisano je da su povezane osobe u članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. točkom c) ZSSI-a dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti,

Sukladno članku 11. stavku 1. ZSSI-a, darom u smislu tog Zakona smatra se novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Prema stavku 2. istog članka Zakona ne smatraju se darovima uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

U konkretnome slučaju iz medija je proizlazilo da je dužnosnik Zdravko Marić, potpredsjednik Vlade Republike Hrvatske i ministar financija, boravio tijekom ljetnih praznika 2021. na jahti „La Vida Loca I“ u vlasništvu člana obitelji Blaža Pavičića, koji je izjavio da je navedeni dužnosnik njegov prijatelj, a što je dužnosnik u svom podnesku upućenom Povjerenstvu također naveo.

Vrijednost ljetovanja na predmetnoj jahti nesporno prelazi iznos od 500,00 kn, što bi dužnosnika koji obnaša visoku državnu dužnost ministra financija moglo dovesti u odnos zavisnosti te bi moglo stvoriti obvezu prema navedenoj osobi, s obzirom da su mu ustrojstveno podređeni Porezna uprava i Carinska uprava kao organizacijske cjeline Ministarstva financija te da je ujedno po položaju predsjednik Nadzornog odbora HBOR-a, pogotovo imajući u vidu da je Blaž Pavičić istaknuti gospodarstvenik koji ima poslovne udjele u većem broju trgovačkih društava.

Imajući u vidu da iz njihovih međusobno potvrđujućih navoda proizlazi da su prijatelji, dužnosnikov eventualni besplatni boravak na navedenoj jahti ne bi predstavljao nedopušteni dar u smislu odredbe članka 11. stavka 2. ZSSI-a, jer se njegov boravak na istoj može smatrati uobičajenim darom među prijateljima.

Međutim, s obzirom na ovlasti koje dužnosnik ima povodom obnašanja navedenih dužnosti, Povjerenstvo je zatražilo očitovanja od državnih tijela u kojima dužnosnik Zdravko Marić obnaša javnu dužnost te onih ustrojstvenih cjelina istog državnog tijela koja su mu formalno podređene, kako bi utvrdilo je li koristio ovlasti koje ima kako bi za poslovne subjekte svojeg prijatelja postigao određenu materijalnu korist u vidu uloge koje bi imao prilikom eventualnog nastanka poslovnog odnosa, odnosno oprosta, odobravanja ili odgode naplate poreznog ili carinskog duga, odgode vođenje postupka njihove prisilne naplate te utvrđivanja prekršajne odgovornosti i naplate za porezne i carinske prekršaje.

Naime, dužnosnik ne može biti nepristran i objektivan kada bi u izvršavanju svojih javnih ovlasti odlučivao o pravima, obvezama i pravnim interesima poslovnih subjekata svojeg prijatelja, odnosno osobe s kojom se prema vlastitim riječima često druži u svoje privatno vrijeme, slijedom čega se s njime nalazi u odnosu osobne povezanosti. Ovakvo odlučivanje upućivalo bi da se dužnosnik našao u sukobu interesa ili mogućoj povredi neke od zakonskih odredbi.

Iz očitovanja užeg dijela Ministarstva financija proizlazi da u razdoblju u kojem je Zdravko Marić dužnosnik nije bilo poslovnih odnos s bilo kojim poslovnim subjektom u kojem bi Blaž Pavičić ili njegov otac imali poslovne udjele ili bi obavljali neku funkciju, dok iz očitovanja HBOR-a proizlazi da u tom razdoblju nije nastao izravan odnos s nekim od navedenih trgovačkih društava, već je kreditirana poslovna Partner banka d.d. koja je odobrila kredit društvu A.M.E.C. d.o.o. u 2007. godini, znatno prije nego je Zdravko Marić postao dužnosnik.

Nadalje, nakon što je stupio na dužnost, iz razloga jer je trgovačko društvo A.M.E.C. d.o.o pripojeno društvu AMEC RIJEKATEKSTIL d.o.o., navedenoj poslovnoj banci je u 2016. podnesen zahtjev za promjenom krajnjeg korisnika kredita, a ista je poslovna banka potom uputila takav zahtjev HBOR-u, o čemu su odlučivali Kreditni odbor i Uprava HBOR-a, ali ne i Nadzorni odbor HBOR-a u kojem je dužnosnik član po položaju.

Iz očitovanja Porezne uprave Ministarstva financija proizlazi da u razdoblju u kojem Zdravko Marić obnaša dužnost ministra financija nije odobren oprost, odgoda ili obročna otplata poreznog duga bilo kojem od trgovačkih društava povezanih s Blažom Pavičićem, ali je nekolicini društava (AMEC RIJEKATEKSTIL d.o.o., CADUS NEKRETNINE d.o.o. AKTIVA d.o.o. te Sensa nekretnine d.o.o.) izdana opomena zbog dospjelog nepodmirenog poreznog duga koji su nakon toga u cijelosti naplaćeni, zbog čega nije bio pokretan postupak njihove prisilne naplate, dok je u odnosu na društvo RIJEKAKINO d.o.o. u stečajnom postupku u cijelosti namireno potraživanje Porezne uprave koje je pravodobno prijavljeno.

 Konačno, iz očitovanja Carinske uprave Ministarstva financija proizlazi da u razdoblju u kojem Zdravko Marić obnaša dužnost ministra financija nije odobren oprost, odgoda ili obročna otplata carinskog duga bilo kojem od trgovačkih društava povezanih s Blažom Pavičićem, ali je u tri navrata u prekršajnim postupcima izrečena novčana kazna protiv pravne osobe i odgovorne osobe (društvo AMEC RIJEKATEKSTIL d.o.o.), koja je naplaćena zajedno s troškovima postupka, a u jednom slučaju pravna osoba i odgovorna osoba pravomoćno su oslobođeni optužbe.

 Slijedom navedenog, iz navoda očitovanja te priložene dokumentacije proizlazi da nije bilo poslovnih odnosa između Ministarstva financija i trgovačkih društava s kojima je vlasnički ili upravljački povezan Blaž Pavičić, osim promjene krajnjeg korisnika trgovačkog društva AMEC RIJEKATEKSTIL d.o.o. u prethodno nastalom poslovnom odnosu između HBOR-a i poslovne banke, u čemu dužnosnik nije sudjelovao.

 Postupci usmjereni utvrđivanju i naplati prekršajne odgovornosti iz carinskog područja od strane Carinske uprave te izdavanje opomena radi naplate nepomirenog duga od strane Porezne uprave Ministarstva financija u odnosu na navedena trgovačka, nakon čega je izrečena prekršajna sankcija bila naplaćena te dugovanje bilo podmireno, pokretale su nadležne službe Carinske uprave, odnosno Porezne uprave u okviru svoje nadležnosti, a nije utvrđeno da bi dužnosnik Zdravko Marić na bilo koji način utjecao na iste, niti da bi osobno poduzimao bilo kakve radnje.

 Sukladno navedenome, postupak za odlučivanje o sukobu interesa protiv dužnosnika Zdravka Marića, potpredsjednika Vlade Republike Hrvatske i ministra financija, neće se pokrenuti, jer iz zaprimljenog očitovanja i dokumentacije ne proizlazi da bi koristio ovlasti koje ima povodom obnašanja navedenih dužnosti kako bi trgovačka društva u vlasništvu njegova prijatelja, na čijoj je jahti boravio ljeti 2021. godine, postigla materijalnu korist, zbog čega nije utvrđeno da bi u ovoj situaciji došlo do moguće povrede neke od odredbi ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Zdravko Marić, osobnom dostavom
2. Podnositeljima prijave, putem dostavljene e-mail adrese
3. Objava na internetskoj stranici Povjerenstva
4. Pismohrana